钦定古今图书集成/明伦汇编/官常典/第779卷 > 崔休
## 钦定古今图书集成/明伦汇编/官常典/第779卷 > 崔休

按《魏书》本传，“休字惠盛，清河人，御史中丞逞之元孙
也。祖灵和，仕刘义隆为员外散骑侍郎。父宗伯，世宗
初追赠清河太守。休少孤贫，矫然自立。举秀才，入京
师，与中书郎宋弁、通直郎邢峦雅相知友。尚书王嶷
钦其人望，为长子，聘休姊，赡以货财，由是少振。高祖
纳休妹为嫔，以为尚书主客郎，转通直正员郎，兼给”
事黄门侍郎。休好学，涉历书史公事，军旅之隙，手不
释卷。崇尚先达，爱接后来，常参高祖侍席，礼遇次于
宋、郭之辈。高祖南伐，以北海王为尚书仆射，统留台
事，以休为尚书左丞。高祖诏休曰：“北海年少，未闲政
绩，百揆之务，便以相委。”转长史，兼给事黄门侍郎。后
从驾南行。及车驾还幸彭城，汎舟泗水，诏在侍筵，观
者荣之。世宗初，休以弟亡祖父未葬，固求渤海，于是
除之。性严明，雅长治体，下车先戮豪猾数人，广布耳
目，所在奸盗，莫不擒翦。百姓畏之，寇盗止息。清身率
下，渤海大治。时大儒张吾贵有盛名于山东，四方学
士咸相宗慕，弟子自远而至者𢘆千馀人，生徒既众，
所在多不见容。休乃为设俎豆，招延礼接，使肄业而
还，儒者称为口实。入为吏部郎中，迁散骑常侍，权兼
选任。休爱才好士，多所拔擢。广平王怀数引谈宴，世
宗责其与诸王交游，免官。后除龙骧将军、洛州刺史。
在州数年，以母老辞州，许之。寻行幽州事，征拜司徒
右长史。休聪明强济，雅善断决，幕府多事，辞讼盈几，
剖判“若流，殊无凝滞。加之公平清洁，甚得时谈。复除
吏部郎中，加征卤将军、冀州大中正，迁光禄大夫，行
河南尹。”肃宗初即真，加平东将军。寻除平北将军、幽
州刺史，进号安北将军，迁安东将军、青州刺史。青州
九郡民单𢷋、李伯徽、刘通等一千人上书讼休德政，
灵太后善之。休在幽、青州五六年，皆清白爱民，甚著
声绩，二州怀其德泽，百姓追思之。征为安南将军、度
支尚书，寻进号抚军将军、七兵尚书，又转殿中尚书。
休久在台阁，明习典礼，每朝廷疑议，咸取正焉。诸公
咸相谓曰：“崔尚书下意处，我不能异也。”正光四年卒，
年五十二。赗帛五百匹，赠车骑将军、尚书仆射、冀州
刺史，谥文贞侯。休少而谦退，事母孝谨，及为尚书，子
仲文纳丞相雍第二女，女妻领军元叉。长庶子秘书

以雍、叉之故，每惮下之。始，休母房氏欲以休女妻其
外孙邢氏，休不欲，乃违其母情，以妻叉子，议者非之。
休有九子，长子㥄。